વર્ષ 1913 ની ચોથી ફેબ્રુઆરીએ અમેરિકાના અલાબામા રાજ્યના ટસ્કેગી નામના એક નાનકડાં ગામમાં રોઝા લૂઈસ મેક્કૌલીનો જન્મ થયો તે સમયે રંગભેદની અનીતિ સર્વસ્વીકાર્ય હતી. ગુલામી પ્રથા નાબૂદ થયાને પચાસ વર્ષ વીતી ગયા હતા પરંતુ કાળા અને ગોરા લોકો માટેના કાયદાઓ અલગ હતા. તેની માતા લીયોના શિક્ષક અને પિતા જેમ્સ સુથાર હતા જે કામકાજ અંગે બહાર રહેતા હોવાથી માતા અને નાનાભાઈ સાથે રોઝા મોન્ટગોમરી(અલાબામા) નજીક પાઈન લેવલ વિસ્તારમાં નાનાજીને ત્યાં રહેતી હતી. રોઝાના નાનાજી ગુલામી પ્રથા નાબૂદ થયા બાદ ખેડૂત બન્યા હતા. ખરાબ વર્તણુક ન ચલાવી લેવાની તાલિમ રોઝાને નાનાજી પાસેથી નાનપણમાં મળી હતી. કાળા હોવાને કારણે ગોરા લોકોથી માનવ તરીકે જરાય ઊતરતાં ન હોવાની ભાવના તેના ઉછેરમાં વણાયેલી હતી.